《灵椿馆风折椿树》
宋代·刘敞

野人独爱灵椿馆，馆前灵椿耸危干。风柔雨练三月馀，奕奕中庭荫华伞。

清阴及物不自惜，赤日当天损炎旱。危檐密牖清有馀，翠竹猗桐何足算。

南山白虎啸狂飙，孤根易动枝条散。芳华寂寞未及衰，萎迟遂比沟中断。

君不见月中紫桂天上榆，有名无实安自如。天河均涧易生植，甘露洒叶长扶疏。

结根得所应自贵，庇荫虽远真徒虚。灵椿乎，庄子浪叟诚尔徒。

尔当自取八千岁，今颠蹶矣人谁扶。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。